b'\n_START_ARTICLE_\nDvoeta\xc5\xbeni most, Maribor\n_START_PARAGRAPH_\nDvoeta\xc5\xbeni most (znan tudi kot Meljski most) je eden izmed mostov, ki pre\xc4\x8dkajo reko Dravo v Mariboru. Ob odprtju leta 1985 je nadomestil stari Meljski most, zato doma\xc4\x8dini pravijo Meljski most tudi njemu, vendar uradno nima imena._NEWLINE_Spodnja eta\xc5\xbea mostu povezuje mestno \xc4\x8detrt Pobre\xc5\xbeje in mestno \xc4\x8detrt Center, zgornjo eta\xc5\xbeo pa so zasnovali za tranzitni promet. S tem, ko so tranzitni promet speljali \xc4\x8dez zgornjo eta\xc5\xbeo Meljskega mosta, so prometno razbremenili Partizansko cesto oziroma mariborsko mestno sredi\xc5\xa1\xc4\x8de._NEWLINE_Na lokaciji dana\xc5\xa1njega dvoeta\xc5\xbenega mostu je Mestna ob\xc4\x8dina Maribor na\xc4\x8drtovala gradnjo novega mostu \xc4\x8dez Dravo \xc5\xbee v Dravski banovini, v tridesetih letih 20. stoletja. Z novim mostom so nameravali razbremeniti takrat \xc5\xbee nekaj \xc4\x8dasa preobremenjeni Dr\xc5\xbeavni most. Pripravljen je bil \xc5\xbee na\xc4\x8drt in zagotovljena finan\xc4\x8dna sredstva, toda za\xc4\x8detek gradnje je prepre\xc4\x8dil izbruh aprilske vojne. Nemci so na tej lokaciji med drugo svetovno vojno \xc4\x8dez Dravo razpeli zasilni most, ki ga je leta 1949 nadomestil stari Meljski most, v osemdesetih letih pa je bil na tem mestu zgrajen dana\xc5\xa1nji._NEWLINE_Pred drugo svetovno vojno je blizu mesta, kjer zdaj stoji dvoeta\xc5\xbeni most, \xc4\x8dez Dravo vozil Pobre\xc5\xa1ki brod.'